**Mestarietsivä Sherlock Gnomes** (engl. *Sherlock Gnomes*; myös nimellä *Gnomeo & Juliet 2: Sherlock Gnomes*) on vuonna 2018 ensi-iltansa saanut John Stevensonin ohjaama brittiläis-yhdysvaltalainen 3D-tietokoneanimaatioelokuva, joka on jatko-osa ja *spin-off*-elokuva vuonna 2011 ensi-iltansa saaneelle animaatioelokuvalle *Gnomeo & Julia*. Seikkailukomediaelokuvan alkuperäisinä ääninäyttelijöinä ovat muun muassa Johnny Depp, Chiwetel Ejiofor, James McAvoy, Emily Blunt, Jamie Demetriou, Mary J. Blige, Michael Caine ja Maggie Smith.

*Mestarietsivä Sherlock Gnomes* julkaistiin maailmanlaajuisesti elokuvateattereissa maaliskuussa 2018. Ilmestyessään elokuva menestyi kohtalaisesti teatterilevityksensä aikana, mutta se sai sekä kriitikoilta että yleisöltä lähinnä kielteisen vastaanoton.

Juoni
-----

Kun vihdoin toisensa saaneet rakastavaiset, puutarhatontut Gnomeo ja Julia ystävineen ja perheineen muuttavat uuteen puutarhaan Lontooseen, heidän suurin huolenaiheensa on saada uusi puutarha kuntoon kevättä varten. Pian heille kuitenkin selviää, että joku kaappaa puutarhatonttuja ympäri kaupunkia. Kun he huomaavat perheensä ja ystäviensäkin kadonneen, on vain yksi tonttu, jonka kutsua apuun selvittämään mysteeri: mestarietsivä Sherlock Gnomes. Kuuluisa yksityisetsivä ja Lontoon puutarhatonttujen vannoutunut suojelija saapuu uskollisen aisaparinsa Watsonin kanssa tutkimaan tapausta. Ilkitekojen taustalla vaikuttaisi olevan Gnomesin arkkivihollinen, kaikille katkera Moriarty gargoiliarmeijoineen, jonka mielestä maailma on parempi paikka ilman keraamisia ornamentteja.

Ääninäyttelijät
---------------

|  |  |  |
| --- | --- | --- |
| **Alkuperäinen näyttelijä** | **Suomenkielinen näyttelijä** | **Rooli** |
| Johnny Depp | Reino Nordin | Sherlock Gnomes |
| Chiwetel Ejiofor | Markus Bäckman | tohtori Gnome Watson |
| James McAvoy | Mikko Leppilampi | Gnomeo |
| Emily Blunt | Pamela Tola | Julia (alk. Juliet) |
| Jamie Demetriou | Tommi Haapaniemi | Moriarty |
| Mary J. Blige | Sanna-June Hyde | Irene |
| Michael Caine | Jukka Voutilainen | lordi Punatiili (alk. Lord Redbrick) |
| Maggie Smith | Sari Mällinen | lady Sinikello (alk. Lady Bluebury) |
| Ashley Jensen | Jenni Sivonen | Nanette |
| Matt Lucas | Tuomas Uusitalo | Benny |
| Stephen Merchant | Antti L. J. Pääkkönen | Paris |
| Ozzy Osbourne | Jone Nikula | Peura (alk. Fawn) |
| Julie Walters | Marjatta Leppänen | rouva Montague |
| Richard Wilson | Pekka Autiovuori | herra Capulet |
| Dexter Fletcher | Sasu Moilanen | Reggie |
| Javone Prince | Juha Paananen | Ronnie |

Tuotanto
--------

### Kehitys

Maaliskuussa 2012 kerrottiin *Gnomeo & Julia* -elokuvan jatko-osan olevan kehitteillä Elton Johnin perustamalla Rocket Pictures -elokuvayhtiöllä. Tällöin ensimmäisen elokuvan käsikirjoittajat Andy Riley ja Kevin Cecil olivat kiinnitettyinä jatko-osan käsikirjoittajiksi, ja ensimmäisenkin elokuvan kappaleiden säveltäjä ja vastaava tuottaja Elton John oli parhaillaan säveltämässä uusia kappaleita jatko-osaa varten.

John Stevenson, joka oli toinen *Kung Fu Pandan* ohjaajista, kiinnitettiin elokuvan ohjaajaksi syyskuussa 2012. Ensimmäisen elokuvan ohjannut Kelly Asbury osallistui jatko-osan tekoon luovana konsulttina ja ääninäyttelijänä.

### Roolitus

Marraskuussa 2015 Johnny Depp kiinnitettiin elokuvan pääosaan Sherlock Gnomesin ääninäyttelijäksi. Samassa kuussa James McAvoyn ja Emily Bluntin vahvistettiin uusivan ääniroolinsa Gnomeona ja Juliana jatko-osaelokuvassa.

### Animaatio

*Mestarietsivä Sherlock Gnomesin* animaatiosta vastasi ranskalainen animaatiostudio Mikros Image, ja elokuvan animaatio-ohjaajana oli Eric Leighton.

Elokuvan animaatio luotiin 3D-mallinnus- ja animointiohjelmistoa Mayaa käyttämällä Lontoossa ja Pariisissa, ja ihmishahmojen animaatio tehtiin käyttämällä liikkeenkaappaustekniikkaa. Elokuvan tuotannon ollessa huipussaan elokuvaa oli animoimassa samanaikaisesti 80–100 animaattoria.

Elokuvan muusta animaatiosta vastasi Reel FX Creative Studios Dallasissa ja lopputekstien animaation tuotti Studio AKA Lontoossa.

Julkaisu
--------

### Markkinointi

Marraskuun alussa 2017 elokuvan nimi lyhennettiin *Gnomeo & Juliet 2: Sherlock Gnomes* -nimestä *Sherlock Gnomes* -nimeen, ja elokuvasta julkaistiin seitsemän teaser-julistetta. Elokuvan ensimmäinen traileri julkaistiin 7. marraskuuta 2017 ja suomeksi puhuttu traileri julkaistiin 15. toukokuuta 2018.

Elokuvasta julkaistiin tammikuussa 2018 eri nimillä esiintyviä ja vuonna 2017 julkaistuja elokuvia parodioivia elokuvajulisteita, jotka parodioivat muun muassa elokuvia *Synkin hetki*, *Wonder Woman* ja *The Shape of Water*.

### Ensi-ilta ja teatterilevitys

Alun perin *Mestarietsivä Sherlock Gnomes* piti julkaista Yhdysvaltain elokuvateattereissa 12. tammikuuta 2018, mutta toukokuussa 2017 sen julkaisupäivämäärää päätettiin siirtää kahdella kuukaudella.

*Mestarietsivä Sherlock Gnomes* sai ensi-iltansa 15. maaliskuuta 2018 Ukrainassa, Singaporessa, Malesiassa ja Venäjällä. Paramount Pictures julkaisi elokuvan teattereissa Yhdysvalloissa 23. maaliskuuta 2018 ja Isossa-Britanniassa 11. toukokuuta 2018. Suomessa elokuva sai teatteriensi-iltansa 1. kesäkuuta 2018.

Elokuvan Suomen teatterilevittäjä SF Film on julkaissut elokuvan DVD:lle, blu-raylle ja VOD:ina suoraan internetiin, missä se on saatavilla suoratoistettavana sekä myynti- että vuokraversiona. Elokuva on saatavilla sekä englanniksi että suomeksi puhuttuina versioina.

Vastaanotto
-----------

*Mestarietsivä Sherlock Gnomes* menestyi teatterilevityksensä aikana kohtalaisesti. Elokuva tuotti Yhdysvalloissa yhteensä 43,2 miljoonaa dollaria ja Isossa-Britanniassa 12,2 miljoonaa dollaria. Suomessa se oli vuoden 2018 61. katsotuin elokuva saatuaan 30 917 katsojaa. Maailmanlaajuisesti elokuva tuotti 90,5 miljoonan dollarin lipputulot.

*Mestarietsivä Sherlock Gnomes* on saanut niin elokuvakriitikoilta kuin yleisöltäkin lähinnä kielteisiä arvioita. Rotten Tomatoes -sivuston mukaan 27 prosenttia kriitikoista on antanut elokuvalle positiivisen arvosanan 4,5/10 keskiarvolla. Keräys perustuu 67 arviointiin, joista 18 ovat "tuoreita" ja 49 "mätiä". Yli tuhannesta käyttäjästä 36 prosenttia on antanut elokuvalle myönteisen arvosanan 2,7/5 keskiarvolla. Metacritic-sivuston mukaan 14 arvostelun perusteella elokuva on saanut 36 pistettä sadasta mahdollisesta. Metacriticin 51 käyttäjää on antanut elokuvalle keskiarvon 4,4/10.

Lähteet
-------

1. 1 2 3 4 5 6 7  Sherlock Gnomes *Elonet*. Kansallinen audiovisuaalinen instituutti. Viitattu 16.7.2022. (suomeksi)
2. 1 2 3 4 5 6  Sherlock Gnomes (2018) *Box Office Mojo*. IMDb.com, Inc. Viitattu 16.7.2022. (englanniksi)
3. ↑  Sherlock Gnomes (2018) *AllMovie*. AllMovie, Netaktion LLC. Viitattu 16.7.2022. (englanniksi)
4. 1 2  SHERLOCK GNOMES *Rotten Tomatoes*. Fandango. Viitattu 16.7.2022. (englanniksi)
5. 1 2  Sherlock Gnomes 2018 *Metacritic*. CBS Interactive Inc. Viitattu 16.7.2022. (englanniksi)
6. ↑  Mestarietsivä Sherlock Gnomes (dub) *Finnkino*. Finnkino Oy.  Arkistoitu 16.7.2022. Viitattu 16.7.2022. (suomeksi)
7. ↑  Pellonpää, Jussi U.: Mestarietsivä Sherlock Gnomes *FilmiFIN.com*.  31.5.2018. FilmiFIN. Viitattu 16.7.2022. (suomeksi)
8. 1 2  Fleming, Mike Jr: Rocket Pictures Plots 'Gnomeo & Juliet' Sequel, With New Tunes By Elton John *Deadline Hollywood*.  8.3.2012. Penske Media Corporation. Viitattu 16.7.2022. (englanniksi)
9. ↑  Fleming, Mike Jr: John Stevenson Tapped To Direct 'Gnomeo & Juliet' Sequel 'Sherlock Gnomes' *Deadline Hollywood*.  5.9.2012. Penske Media Corporation. Viitattu 16.7.2022. (englanniksi)
10. 1 2  Evry, Max: Sherlock Gnomes Character Posters Revealed *ComingSoon.net*.  3.11.2017. Evolve Media Holdings, LLC. Viitattu 16.7.2022. (englanniksi)
11. ↑  Robinson, Will: Johnny Depp takes lead in Sherlock Gnomes *Entertainment Weekly (arkistoitu verkkoartikkeli)*.  7.11.2015. Meredith Corporation.  Arkistoitu 7.11.2015. Viitattu 16.7.2022. (englanniksi)
12. 1 2  Coming Soonin toimitus: Paramount Animation Announces Release Dates *ComingSoon.net*.  10.11.2015. Evolve Media Holdings, LLC. Viitattu 16.7.2022. (englanniksi)
13. 1 2  Idelson, Karen: ‘Sherlock Gnomes’: Not So Elementary, Dear Watson! *Animation Magazine*.  22.3.2018. Animation Magazine. Viitattu 16.7.2022. (englanniksi)
14. ↑  FILM / SHERLOCK GNOMES *Audio Motion*. Audiomotion Studios Limited. Viitattu 16.7.2022. (englanniksi)
15. ↑  Inc. Reel FX *BFI*. British Film Institute. Viitattu 16.7.2022. (englanniksi)
16. ↑  Reel FX Animation Studios Movies List *Featured Animation*.  7.6.2022 (päivitetty). Featured Animation. Viitattu 16.7.2022. (englanniksi)
17. ↑  Sherlock Gnomes *Studio AKA*. Studio AKA. Viitattu 16.7.2022. (englanniksi)
18. ↑  White, James: First Trailer For Sherlock Gnomes *Empire*.  7.11.2017. Bauer Media Group. Viitattu 16.7.2022. (englanniksi)
19. ↑  Leffat (YouTube-kanava): Mestarietsivä Sherlock Gnomes - Virallinen trailer *YouTube*.  15.5.2018. Viitattu 16.7.2022. (suomeksi)
20. ↑  Booker, Dacey: Lots of parody posters for *Sherlock Gnomes* released *Animated Views*.  27.1.2018. Animated Views. Viitattu 16.7.2022. (englanniksi)
21. ↑  Evans, Greg: Paramount Nudges ‘Sherlock Gnomes’ To Later Release Date *Deadline Hollywood*.  26.5.2017. Penske Media Corporation. Viitattu 16.7.2022. (englanniksi)
22. ↑  Mestarietsivä Sherlock Gnomes *Blockbuster*. Blockbuster A/S.  Arkistoitu 16.7.2022. Viitattu 16.7.2022. (suomeksi)
23. ↑  Suomen katsotuimmat elokuvat vuonna 2018 *Elokuvauutiset*. Elokuvauutiset. Viitattu 16.7.2022. (suomeksi)

Aiheesta muualla
----------------

* Kuvia tai muita tiedostoja aiheesta **Mestarietsivä Sherlock Gnomes** Wikimedia Commonsissa

* *Mestarietsivä Sherlock Gnomesin* suomenkielinen traileri YouTubessa
* *Mestarietsivä Sherlock Gnomes* Rotten Tomatoes -sivustolla (englanniksi)
* *Mestarietsivä Sherlock Gnomes* Metacriticissä (englanniksi)